Helge Adam Møller (KF), 2001-10-09:
Justitsministeren nævnte, citeret efter hukommelsen, i hvert fald tre grunde til at skærpe straffen for voldtægt.
Den ene var, at han og regeringen var optaget af, at straffen skulle afspejle befolkningens retsfølelse.
Den anden var, at straffen på en eller anden måde skulle stå mål med ugerningen.
Og den tredje var, at ofrets følelser selvfølgelig også skulle tilgodeses.
Det er sådan efter hukommelsen, og jeg kan se, at justitsministeren nikker.
Jeg er helt enig i de tre begrundelser.
Det er jeg.
Der har været et par folketingsmedlemmer henne og spørge mig, om det, jeg nævnte i første omgang, virkelig kunne være rigtigt, nemlig at ved grov mishandling af et uskyldigt menneske gennem lang tid kan gerningsmændene slippe med under 1 års fængsel.
Er det virkelig rigtigt efter det, vi har vedtaget i Folketinget?
Man behøver såmænd ikke gå op og svare mig.
Jeg håber bare, at man vil bruge det følgende til stille eftertænksomhed, når vi nærmer os det tidspunkt, hvor vi skal stemme om K og V's forslag om at hæve straffen for den grove, umotiverede vold.
Det, jeg refererer fra nu, er fra en dom, der blev afsagt i en jysk byret i august i år, for 2 måneder siden, og det var angående vold og mishandling.
Og alt, hvad jeg siger her, er en direkte udskrift af domsbogen fra den nævnte ret i Jylland.
Det var to mænd, der i juni måned i år i en sen nattetime opsøgte en uskyldig mand i dennes egen lejlighed.
I løbet af de næste par timer udøvede de legemsangreb af særlig brutal og farlig karakter, herunder mishandling.
Den ene af gerningsmændene medbragte en trækølle.
Overfaldet startede med, at den ene voldsmand gav offeret et knytnæveslag i hovedet, herefter blev han skubbet omkuld, og begge gerningsmænd tildelte ham adskillige knytnæve- og kølleslag mod kroppen og mod benene samt stød med køllen ind i ansigtet.
Herefter forlod voldsmændene lejligheden.
Tak for
15 minutter efter vendte de tilbage til lejligheden, hvor offeret på det tidspunkt var kommet op at sidde i sin seng.
Herefter gav den ene af dem ham et knytnæveslag i hovedet, hvorefter begge tildelte ham adskillige knytnæve- og kølleslag mod hovedet, kroppen og benene.
Herefter forlod begge voldsmændene igen lejligheden.
Kort efter vendte den ene af gerningsmændene igen tilbage til lejligheden og tildelte offeret fem, seks knytnæveslag i ansigtet og kastede en metalstanderlampe mod offeret, der pådrog sig et åbent og dybt sår under knæet.
I forbindelse med det sidste overfald truede den ene voldsmand offeret med en kniv med et 17 cm langt blad.
Han truede med at skære hans øre af og stikke ham i øjet.
Den ene voldsmand var tidligere straffet med fængsel i 3 måneder for vold.
Den anden gerningsmand er for 2 år siden idømt 8 måneders fængsel for overtrædelse af § 286, det er tyveri af særlig grov beskaffenhed.
Retten siger i forbindelse med domsafsigelsen, at de to tiltalte i forening over flere omgange mishandlede offeret groft efter at være trængt ind i hans egen lejlighed.
Den ene af de to gerningsmænd, ham, der tidligere var straffet for vold, fik fængsel i 8 måneder.
Den anden, det er ham, der tidligere var straffet med 8 måneders fængsel, men ikke for vold, og som havde en lang reststraf stående, slap for den gamle reststraf, og så fik han alene fængsel i 4 måneder.
Dommen er ikke anket.
Jo, de partier, der vil gøre noget ved den grove vold og siger, at de har gjort noget, håber jeg går hjem og tænker sig om én gang til.